Bejaarde man koelbloedig vermoor ná PaaseteArgieffoto. Die polisie in Cleveland in die VSA het ŉ grootskaalse soektog van stapel gestuur na ŉ man wat Sondagoggend ŉ 74-jarige man koelbloedig vermoor en toe ŉ video daarvan op Facebook geplaas het. Die verdagte, wat intussen as Steve Stephens geïdentifiseer is, het Sondag bloot van die pad afgetrek, met die 74-jarige begin gesels en hom toe doodgeskiet. Stephens het toe later in ŉ video op Facebook gespog dat hy nog “talle ander mense” op dieselfde wyse vermoor het. Volgens die Cleveland-polisiehoof, Calvin Williams, was die bejaarde man op pad huis toe ná ŉ Paasete saam met sy gesin toe hy vermoor is. Williams sê Stephens het op sosiale media gesê hy sal aanhou om mense dood te maak tydens sy “Paasfees-slagdag” totdat hy met sy ma en ŉ ander onbekende vrou kan praat. Die polisiehoof sê dit is steeds onbekend watter verhouding daar tussen Stephens, sy ma en die vrou bestaan en hoekom hulle nie met mekaar kon praat nie. Stephens het op twee afsonderlike gevalle op Facebook geskryf dat hy die afgelope naweek onderskeidelik 12 en 15 mense vermoor het. Williams sê die polisie ondersoek die voorval, maar is nog net bewus van die een moord op die bejaarde man. Robert Godwin Jr., die slagoffer se seun, sê die familie is in rou en kyk in dié stadium glad nie na hul selfone of die nuus nie om die situasie te probeer vermy. Gary Jackson, ŉ vriend van Stephens, het gesê hulle het verlede Donderdag gesels en dat Stephens toe nog “positief en vriendelik” was. Jackson het verder gesê hy glo nie Stephens het meer mense vermoor nie. Stephens het tot onlangs pleegkinders by ŉ kinderhuis gementor. Dié kinderhuis het intussen in ŉ verklaring gesê die aanklagte van moord teen hom is ver verwyder van die persoon wat hulle ken. Die polisiesoektog duur steeds voort. Bron: NBC News